Հայտնի է, որ Գեւորգ Աստվածատուրյանը ծնվել է վաճառականի ընտանիքում։ Նրա ծնողներն եղել են հայ քրիստոնյաներ, ինչը նշված է նաեւ չեխական հանրագիտարանում։ Ու քանի որ Դեոդատի հայրն անընդհատ ճամփորդել է, Գեւորգն էլ հոր գործերի բերումով մանկության եւ պատանեկության տարիներն անցկացրել է Եգիպտոսում (Կահիրե եւ Տրիպոլիս)։ 1699 թվականին նա արդեն լավ տիրապետել է լատիներենին եւ իտալերենին, ուստի մեկնել է Հռոմ, շարունակել է ուսումը եւ ընդունել կաթոլիկություն։ Անտիոքի պատրիարքի խորհրդով նա պատրաստվում էր քրիստոնյա քարոզիչ դառնալ, բայց վերջինս՝ Իգնիատիոս Պետրոսը (Ignacie Petr) անսպասելի մահանում է, եւ այդ պատճառով դա չի հաջողվում իրականացնել։ Ընդ որում Գեւորգը տեղեկանում է, որ Անտիոքի պատրիարքին ու Հալեպի պատրիարքին սպանել են թուրքերը։ ՙԵւս չորս տարի Հռոմում մնալուց հետո, նա վճռում է ճամփորդել Եվրոպայում։ 1704 թվականին Վիեննայում հանդիպում է բախտակից մի հայի, որի հետ առեւտրական շատ համարձակ գործ է ձեռնարկում, բայց, խաբվելով ընկերոջից, կարողությունը կորցնում է։